《用老竹与子晦韵》
宋代·蒲寿宬

冰清玉洁好风襟，老屋凄凉兴味深。
身世已非尘外迹，语言犹是竹边音。
且陪此日莺花乐，休忆当年灯火心。
白发相看能几许，樽前须要惜光阴。

作者简介：名或作寿晟、寿峸。宋末阿拉伯人。与弟蒲寿庚至泉州贸易。度宗咸淳间，知梅州。益、广二王航海至泉州，时寿庚为泉州守，闭城不纳。寿宬密谕寿庚纳款于元，遂于景炎元年同降元朝。有《心泉学诗稿》。